**9. Končno poročilo o praksi (esej)[[1]](#footnote-1)**

Končno poročilo o praksi je namenjeno integriranju prakse in teorije ter refleksiji praktičnega učenja za socialno delo o ključnih dogodkih, pomembnih za posameznikovo učenje in poklicno rast. Poročilo vsebuje dva dela: ***Esej* in *Analizo pisnih izdelkov* (analiza je priloga in gradivo za pisanje eseja)**. **Analiza pisnih izdelkov je priloga eseja in se ne šteje v predpisan obseg.**

1. **Analiza pisnih izdelkov**

Podatke za analizo prinašajo dnevniki prakse, naloge in drugi pisni izdelki, ki so nastali pri praktičnem učenju (poročila, zapisi, beležke in drugo). Proučevali jih boste po naslednjih sedmih kriterijih:

* **Etika in vrednote,** vključuje zmožnost prevzemanja etične in profesionalne odgovornosti biti socialna delavka; sposobnost v izvirnih projektih podpore in pomoči povezati izkušnje uporabnic z doktrino stroke SD tako, da bo zanje uporabna, sposobnost prevzemanje zagovorniške vloge in sposobnost delovanja v smeri krepitve moči uporabnic.
* **Integracija znanja in spretnosti,** vključuje prepoznavanje in razvijanje sposobnosti uporabe jezika SD; sposobnost razviti razumevanje dinamike zatiranja in diskriminacije v praksi SD s posameznico, družino, skupino in skupnostjo; sposobnost soustvarjanja izvirnih projektov podpore in pomoči v dialogu z uporabnice in drugimi udeleženci na konkretnem področju SD.
* **Socialno delo na mikro in mezo ravni,** vključuje sposobnost iskanja odgovorov SD pri delu s posameznico ali skupino ljudi, oziroma skupnosti: spretnosti in znanja za omogočanje dostopa do relevantnih virov ter sredstev in uporabe omrežij na konkretnem področju SD; vpogled v instrumentarij socialnega dela, v mreže storitev in programov pomoči na posameznem področju socialnega dela; učenje spretnosti, tehnik in metod socialnega dela (raziskovanje življenjskega sveta uporabnic, izvedba projekta s posameznico ali skupnostjo, zagovorništvo, individualno načrtovanje z udejanjanjem ciljev, intervizija, terensko delo, hitra ocena potreb…).
* **Občutljivost SD na kulturno, etnično pripadnost, spol, starost, spolno usmerjenost, socialni položaj, oviranost**, vključuje razvijanje razumevanja in oblikovanje vrednostnih stališč o pojavih družbene neenakosti in izključevanja. razvijanje razumevanja njunih učinkov na konkretnem področju SD; sposobnost refleksije o družbeni neenakosti in socialni pravičnosti; sposobnost analize obsega vpliva uporabnice v izbranem okolju socialnega varstva in izdelati načrt za večanje njene moči.
* **Prostori socialnega dela,** vključuje razmislek o prostoru kot sestavini strokovnega dela, uporabi (in primernosti) različnih prostorov (institucionalni, zasebni, javni) v socialnem delu, uporabi in odpiranju institucionalnega prostora, o terenskem delu ipd.
* **Timsko in skupinsko delo,** vključuje razmislek o sposobnostih (ki jih imate ali jih še potrebujete), ki so potrebne zanj; potrebi, smiselnosti le-tega v socialnem delu; analizo vaših letošnjih izkušenj z delom v skupini ali timu (na učni bazi, s so-študentkami, na FSD) ipd.
* **Spretnost prepoznavanja in obvladovanja lastnih občutkov in sposobnost iskanja pomoči zase,** vključuje sposobnost sodelovanja v mentorski skupini, interviziji in drugih oblikah podpore svoji lastni praksi socialnega dela znotraj svoje učne skupine oz. na terenu; sposobnost zavedanja vplivanja osebnih vrednot in prepričanj v praksi SD; sposobnost razvijanja lastne poklicne kariere.

Na podlagi ponovnega pregleda vseh izdelkov (vključno z dnevniškimi zapisi) in analize svojih izkušenj ter zapisov študentka identificira temo eseja, ki je v tem študijskem letu nekako najbolj izstopala (npr. opaženo izboljšanje kakšne kompetence študentke, problem postavljanja meja, nespoštovanje dogovorov s strani uporabnic in spopadanje s tem idr.).

1. **Esej**

V eseju boste s pomočjo izbrane izhodiščne teme (ki predstavlja naslov eseja in jo podrobneje opredelite v začetku eseja) izpostavili svoje subjektivno stališče o tem, kako vas je učenje usmerjalo in oblikovalo kot človeka in kot bodočo strokovno delavko.

Bistvo eseja je izmenjavanje misli in pogledov. Zato naloga avtorice eseja ni oblikovanje zaključka, ki bi utemeljil ali ovrgel določeno tezo, temveč je vedno lahko pristranski, saj podaja svoje mnenje. Problem osvetli z več strani, tehta in vključi več možnih pogledov, s skepso in relativizacijo.

Ideje eseja vedno izvirajo iz izkušenj pisateljice in ne zahtevajo posebne sistematične obravnave, morajo pa biti argumentirane. Za argumentacijo svojih idej boste uporabili *ugotovitve iz analize vaših dnevnikov prakse* ter drugih *pisnih nalog praktičnega učenja* (priloga eseja in ne uvod v esej) in *izbrano ter obvezno* (in po potrebi tudi drugo) *literaturo*. V eseju je potrebno navajati vire korektno in v skladu z navodili za pisanje za revijo Socialno delo (http://www.fsd.uni-lj.si/sd/smernice/, v primeru da vam le-ta niso jasna pa se obrnite po pomoč na osebje knjižnice) ter tako tudi urediti seznam virov ob koncu eseja. Uporabiti morate vsaj pet domačih virov (znanstvenih člankov, monografij, diplomskih/magistrskih del, doktorskih disertacij ipd.) in enega tujega.

Tematiko obravnavate torej z osebnega vidika, skozi esej podajate svoja razmišljanja o temi, zato pišete o osebnih izkušnjah in svojih pogledih, v njem pa tudi povezujete svoja opažanja in izkušnje s koncepti in teorijo, ki ste jo poslušali na FSD in o kateri ste se informirali v literaturi. Pisanje eseja vključuje sklicevanje na druge tekste, citate, aforizme. Z opisom dogodka, razlago, pripovedjo, anekdotičnim zapisom, boste še bolj slikovito podkrepili svoje mnenje. Pomislite tudi na to, kako se izbrana tema navezuje na vaše izkušnje pri praktičnem učenju in na študij socialnega dela nasploh, kakor tudi na vaše življenjske izkušnje v istem obdobju.

Esej je enovit tekst, ki naj obsega 5-7 strani brez priloge (pisava 12, razmik vrstic 1,5). Za pisanje eseja sledite naslednji predlagani strukturi, ki naj služi kot okvir in ne kot naslovi eseja:

Uvodna stran: *ULFSD, naslov eseja, ime avtorja, letnik, ime mentorice FSD, datum*

1. Uvod
* napoved teme, ideja, izhodišče razmisleka,
* kaj vas je navedlo na to temo,
* kako se je boste lotili,
* katere pristope boste uporabili,
* na katere vire boste oprli svoje razmišljanje,
* morebitne posebnosti;
1. Osrednji del
* obravnava tematike,
* razmisleki na določeno temo so zbrani v enem odstavku,
* povezovanje misli z ugotovitvami analize,
* asociacije,
* pripovedi,
* anekdote,
* analize,
* sinteze,
* digresije,
* vključevanje relevantne literature, slovenske in tuje;
1. Zaključek
* epilog,
* lahko je povzetek nekaterih misli,
* lahko spoznanje, ugotovitev,
* kar koli prinese miselni tok pri pisanju eseja.
1. Seznam uporabljenih virov in literature
2. Analiza pisnih izdelkov.

Poleg ugotovitev analize pisnih izdelkov, lastnih izkušenj in znanja, oprite svoje razmisleke na literaturo iz seznama Praksa 1 in 2, glede na obravnavano tematiko v eseju pa tudi na druge ustrezne vire. Viri morajo biti povezani s temo, ki jo študentka v eseju obravnava, s poudarkom na socialno-delovni perspektivi. Pri iskanju ustrezne literature si študentke lahko pomagajo z obvezno in priporočljivo literaturo pri posameznih predmetih. V primeru težav glede literature se lahko obrnete na mentorico na FSD ali UB ali poiščite pomoč v knjižnici. Za namen eseja uporabite vsaj **5 virov v slovenskem jeziku in VSAJ EDEN v tujem jeziku.**

1. Povzeto po Škerjanc J. (2013), *Navodilo za pisanje končnega poročila pri predmetih praksa1 in praksa 2, štud. leto 2013 – 2014*. Ljubljana: FSD. [↑](#footnote-ref-1)